Document ID: 32011D0742
Publication Date: 2011-11-15

Content:
32011D0742
L 297/68
SLUŽBENI LIST EUROPSKE UNIJE
PROVEDBENA ODLUKA KOMISIJE
od 15. studenoga 2011.
o izmjeni Odluke 2008/630/EZ o hitnim mjerama koje se primjenjuju na rakove uvezene iz Bangladeša i namijenjene prehrani ljudi
(priopćena pod brojem dokumenta C(2011) 8094)
(Tekst značajan za EGP)
(2011/742/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1. točku (b) podtočku ii.,
budući da:
(1)
Odluka Komisije 2008/630/EZ od 24. srpnja 2008. o hitnim mjerama koje se primjenjuju na rakove uvezene iz Bangladeša i namijenjene prehrani ljudi (2) donesena je nakon otkrivanja prisutnosti rezidua veterinarsko-medicinskih proizvoda i nedopuštenih tvari u rakovima koji su uvezeni iz te treće zemlje i namijenjeni prehrani ljudi.
(2)
Odluka Komisije 2008/630/EZ predviđa da države članice odobravaju uvoz pošiljki rakova iz Bangladeša u Uniju pod uvjetom da ih prate rezultati analitičkih ispitivanja provedenih na mjestu podrijetla kako bi se osiguralo da te pošiljke ne predstavljaju opasnost za zdravlje ljudi.
(3)
Pored toga, Odluka predviđa da države članice moraju osigurati uzimanje službenih uzoraka iz najmanje 20 % pošiljaka rakova uvezenih iz Bangladeša, te provođenje analitičkih ispitivanja na tim službenim uzorcima za otkrivanje prisutnosti rezidua farmakološki aktivnih tvari.
(4)
Komisija je u ožujku i travnju 2011. provela inspekciju u Bangladešu. Rezultati te inspekcije potvrdili su značajna poboljšanja u toj trećoj zemlji, posebno kod primjene analitičkih metoda koje se koriste za monitoring rezidua i sljedivosti životinja i proizvoda.
(5)
Na temelju rezultata te inspekcije čini se nepotrebnim da države članice nastave osiguravati dodatno uzorkovanje i analitička ispitivanja na pošiljkama rakova uvezenih iz Bangladeša za otkrivanje prisutnosti rezidua farmakološki aktivnih tvari, prije stavljanja na tržište Unije.
(6)
Odluku 2008/630/EZ stoga je potrebno izmijeniti u skladu s time.
(7)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Odluka 2008/630/EZ mijenja se kako slijedi:
1.
Članak 3. briše se.
2.
Članak 4. zamjenjuje se sljedećim:
„Članak 4.
Nadležno tijelo dotične države članice službeno zadržava pošiljke iz kojih su uzeti službeni uzorci u skladu s člankom 2. stavkom 3. dok se ne završi analitičko ispitivanje.
Te se pošiljke stavljaju na tržište samo ako rezultati analitičkog ispitivanja potvrde da je pošiljka u skladu s člankom 23. Uredbe (EZ) br. 470/2009.”
3.
Članci 4.a i 4.b brišu se.
Članak 2.
Ova je Odluka upućena državama članicama.
Sastavljeno u Bruxellesu 15. studenoga 2011.

EuroVoc Classification:
Level 1 (Primary): 100149
100147
100161
100156
Level 2 (Secondary): 100191
100252
100193
100215
100282
100281
Level 3 (Tertiary): 2488
2479
8367
2848
614
3544
1268
All Tags: 1284
1442
192
313
3191
4732
6268
6569